
Uznesenie Okresný súd Galanta vo veci starostlivosti súdu o maloleté dieťa: A. B., nar. XX.XX.XXXX, v ústavnej starostlivosti Centra pre deti a rodiny Nitra, C. XXX, D., zastúpené opatrovníkom: Centrum pre deti a rodiny Nitra, toho času v starostlivosti Reedukačného centra, č. X, XXX XX, B., v konaní zastúpené kolíznym opatrovníkom Úradom práce, sociálnych vecí a rodiny Nové Zámky, dieťa rodičov - matky: E. B., nar. XX.XX.XXXX, trvale bytom F. D. G., toho času bytom H. XXXX, I., J. K. a otca: v rodnom liste neuvedený, o návrhu Úradu práce, sociálnych vecí a rodiny Nové Zámky na nariadenie neodkladného opatrenia, takto rozhodol: I. Nariaďuje neodkladné opatrenie, ktorým maloleté dieťa dočasne ponecháva v starostlivosti Reedukačného centra, J. X, XXX XX, B. počnúc dňom nariadenia neodkladného opatrenia, a to až do právoplatného skončenia konania vo veci samej sp. zn. XXX/XX/XXXX o nariadenie výchovného opatrenia. II. Žiaden z účastníkov nemá nárok na náhradu trov konania. odôvodnenie: 1. Návrhom doručeným tunajšiemu súdu dňa 02.07.2025 sa Úrad práce, sociálnych vecí a rodiny Nové Zámky (ďalej len „navrhovateľ“) domáhal vydania neodkladného opatrenia, ktorým by súd dočasne ponechal maloleté dieťa v starostlivosti Reedukačného centra, č. X, XXX XX, B.. 2. Svoj návrh navrhovateľ odôvodnil tým, že maloletý A. je od 10.03.2025 umiestnený na základe uznesenia Okresného súdu Galanta č. k. XXX/XX/XXXX-XX zo dňa 05.02.2025, vykonateľného dňa 05.02.2025 do dočasnej starostlivosti Reedukačného centra B. X, B., a to v trvaní najdlhšie šesť mesiacov od nariadenia neodkladného opatrenia. Orgán SPODaSK dňa 19.06.2025 podal návrh na uloženie výchovného opatrenia, ktorý je vedený na Okresnom súde Galanta pod sp. zn. XXX/XX/XXXX. Vzhľadom ku skutočnosti, že dňom 05.08.2025 uplynie doba umiestnenia maloletého v zariadení na základe neodkladného opatrenia a do uvedeného obdobia nebude právoplatne rozhodnuté vo veci podaného návrhu o uloženie výchovného opatrenia, je potrebné, aby súd upravil stav maloletého a nariadil neodkladné opatrenie, na základe ktorého sa maloletý A. ponechá v starostlivosti K. L. B. až do právoplatného rozhodnutia vo veci uloženia výchovného opatrenia. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia ako aj s obsahom spisu tunajšieho súdu sp. zn. XXX/XX/XXXX a sp. zn. XXX/XX/XXXX, pričom zistil nasledujúci skutkový a právny stav: 4. Maloletý Kevin pochádza z nemanželského vzťahu rodičov, pričom otcovstvo k maloletému dieťaťu nie je určené. Okresný súd Galanta rozsudkom č. k. XXX/XXX/XXXX - XX zo dňa 14.03.2022 nariadil nad maloletým dieťaťom ústavnú starostlivosť, ktorá sa vykonáva v Centre pre deti a rodiny Nitra a matku maloletého dieťaťa zaviazal na platenie výživného v zákonnej minimálnej výške. Tunajší súd
rozsudkom č. k. XXX/XXX/XXXX - XX zo dňa 17.10.2013 obmedzil výkon rodičovských práv a povinností matke v rozsahu vymedzenom v citovanom rozsudku a súčasne v rozsahu tohto obmedzenia ustanovil maloletému dieťaťu opatrovníka, a to Centrum pre deti a rodiny Nitra. Rozsudkom č. k. XXX/XXX/XXXX - XX zo dňa 03.03.2015 tunajší súd vyslovil osvojiteľnosť maloletého dieťaťa. Uznesením č. k. XXX/ XXX/XXXX – 28 zo dňa 27.07.2022 tunajší súd nariadil neodkladné opatrenie, ktorým maloleté dieťa dočasne zveril do starostlivosti B. I. B. - L. M. C. N. K. B., C. X, B.. Rozsudkom č. k. XXX/XXX/XXXX – 91 zo dňa 27.07.2022 tunajší súd nariadil nad maloletým dieťaťom výchovné opatrenie, spočívajúce v zabezpečení odbornej pomoci, ktorým maloleté dieťa umiestnil do starostlivosti B. I. B. - L. M. C. N. K. B., C. X, B., a to v trvaní šiestich mesiacov od právoplatnosti rozhodnutia. Predmetný rozsudok nadobudol právoplatnosť dňa 07.02.2023. Tunajší súd uznesením č. k. XXX/XXX/XXXX – XX zo dňa 20.07.2023 nariadil neodkladné opatrenie, ktorým maloleté dieťa dočasne ponechal v starostlivosti B. I. B. - L. M. C. N. K. B., C. X, B.. Uznesením č. k. XXX/XXX/XXXX – 71 zo dňa 30.01.2024 súd konanie o návrhu na uloženie výchovného opatrenia zastavil z dôvodu, že navrhovateľ vzal svoj návrh v celom rozsahu späť a žiadal konanie zastaviť z dôvodu, že maloleté dieťa je pripravené na ukončenie pobytu v Súkromnom liečebno-výchovnom sanatóriu a na návrat do kmeňového Centra pre deti a rodiny Nitra. Tunajší súd uznesením č. k. XXX/XXX/XXXX – 22 zo dňa 11.09.2024 nariadil neodkladné opatrenie, ktorým dočasne zveril maloleté dieťa do starostlivosti Diagnostického centra Ružomberok, O. O. XX, K., a to v trvaní najdlhšie troch mesiacov od nariadenia neodkladného opatrenia. Tunajší súd uznesením č. k. XXX/XX/XXXX – 22 zo dňa 05.02.2025 nariadil neodkladné opatrenie, ktorým dočasne zveril maloleté dieťa do starostlivosti Reedukačného centra B. X, B., a to v trvaní najdlhšie šesť mesiacov od nariadenia neodkladného opatrenia. Aktuálne na Okresnom súde Galanta prebieha konanie sp. zn. XXX/XX/XXXX o nariadení výchovného opatrenia, ktoré toho času nie je právoplatne skončené. 5. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 6. Podľa § 360 ods. 1 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 7. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 8. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 9. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 10. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 12. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 13. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 14. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia.
15. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 16. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 17. Podľa § 330 ods. 2 CSP, ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 18. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 19. V danom prípade sa navrhovateľ domáhal nariadenia neodkladného opatrenia, ktorým by súd dočasne ponechal maloleté dieťa v starostlivosti zariadenia, ktoré je konkretizované v predmetnom návrhu. 20. Súd na základe zisteného skutkového i právneho stavu dospel k záveru, že sú dané dôvody na nariadenie neodkladného opatrenia, na základe ktorého maloleté dieťa dočasne ponechá v starostlivosti Reedukačného centra B. X, B.,, a to až do právoplatného skončenia konania vo veci samej sp. zn. XXX/ XX/XXXX o nariadenie výchovného opatrenia. Uznesením tunajšieho súdu č. k. XXX/XX/XXXX - XX zo dňa 05.02.2025 bolo nad maloletým dieťaťom nariadené neodkladné opatrenie, ktorým sa maloleté dieťa dočasne zverilo do starostlivosti Reedukačného centra B. X, B., a to v trvaní najdlhšie šesť mesiacov od nariadenia neodkladného opatrenia. Vzhľadom na skutočnosť, že dňa 05.08.2025 uplynie doba šesť mesiacov od nariadenia predmetného neodkladného opatrenia a maloletému dieťaťu je potrebné naďalej do skončenia konania na nariadenie výchovného opatrenia zabezpečiť stabilné a predvídateľné prostredie súd má za to, že je v záujme maloletého dieťaťa ponechať ho v starostlivosti K. L. B., a to až do právoplatného skončenia konania vo veci samej sp. zn. XXX/XX/XXXX o nariadenie výchovného oparenia, a preto rozhodol tak, ako je uvedené vo výroku tohto uznesenia. 21. O trovách konania súd rozhodol podľa § 52 CMP tak, že žiaden z účastníkov nemá nárok na náhradu trov konania. Poučenie: Proti tomuto uzneseniu je prípustné odvolanie v lehote 15 dní od doručenia na súde, proti ktorého uzneseniu smeruje (§ 357 písm. d) CSP). Odvolanie môže podať účastník konania, v ktorého neprospech bolo rozhodnutie vydané. (§ 359 CSP). Odvolanie len proti odôvodneniu rozhodnutia nie je prípustné (§ 358 CSP). V odvolaní sa popri všeobecných náležitostí podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd,
d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 CMP). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o exekútoroch a exekučnej činnosti v platnom znení. Návrh na vykonanie exekúcie sa podáva na príslušný súd podľa (zák. č. 233/1995 Z. z.) elektronicky do elektronickej schránky súdu alebo ak oprávnený alebo jeho zástupca nemá aktivovanú elektronickú schránku, alebo mu v možnosti podať návrh elektronickými prostriedkami bránia iné dôvody, možno podať návrh na vykonanie exekúcie prostredníctvom ktoréhokoľvek exekútora (§ 48 zákona č. 233/1995 Z. z.). Podľa štvrtej časti CMP sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní.

